b"\n_START_ARTICLE_\nFergus mac R\xc3\xb3ich\n_START_PARAGRAPH_\nFergus mac R\xc3\xb3ich (Fergus, s\xc3\xb8nn av R\xc3\xb3-ech eller \xc2\xabstore hest\xc2\xbb; ogs\xc3\xa5 skrevet mac R\xc3\xb3ig, mac Rossa) er en figur i Ulster-syklusen i irsk mytologi. Han var tidligere konge av Ulster, men ble fralurt konged\xc3\xb8mmet og sviket av Conchobar mac Nessa. Han ble da alliert og elskeren til Conchobars fiende, dronning Medb av Connacht. Han f\xc3\xb8rte hennes h\xc3\xa6r mot Ulster i fortellingen T\xc3\xa1in B\xc3\xb3 C\xc3\xbaailnge (Kr\xc3\xb8ttertyveriet i Cooley). Navnet Fergus, senere irske Fearghus, betyr \xc2\xabmannskraft\xc2\xbb eller \xc2\xabvirilitet\xc2\xbb, og Fergus er beskrevet som en mann av enorm st\xc3\xb8rrelse og med stor seksuell potens. Dette har f\xc3\xb8rt ham inn i mange vanskeligheter T\xc3\xa1in B\xc3\xb3 Flidhais (Mayo T\xc3\xa1in).\n_START_SECTION_\nKonge av Ulster\n_START_PARAGRAPH_\nFergus ble konge av Ulster etter at hans forgjenger Eochaid S\xc3\xa1lbuide ble drept sammen med overkonge Fachtna F\xc3\xa1thach av Eochu Feidlech og hans menn i slaget ved Leitir Ruad. Som konge begj\xc3\xa6rte han datteren til Eochaid S\xc3\xa1lbuide, Ness, men hun ville kun g\xc3\xa5 med p\xc3\xa5 \xc3\xa5 sove med ham om han tillot hennes syv \xc3\xa5r gamle s\xc3\xb8nn Conchobar om \xc3\xa5 bli konge for et \xc3\xa5r. Grunnen var at da ville Conchobars framtidige s\xc3\xb8nner ogs\xc3\xa5 v\xc3\xa6re s\xc3\xb8nner av en konge. Ulsters adelsmenn forsikret Fergus om at gutten ville kun bli konge i navnet, og Fergus gikk med p\xc3\xa5 vilk\xc3\xa5ret. Med sin mors hjelp styrte Conchobar s\xc3\xa5 viselig at adelen bestemte seg for at han skulle fortsette \xc3\xa5 v\xc3\xa6re konge da et \xc3\xa5r var g\xc3\xa5tt. Fergus forble Conchobars lojale vasall, og ble fosterfar for Conchobars eldste s\xc3\xb8nn Cormac Cond Longas og nev\xc3\xb8 C\xc3\xbachulainn.\n_START_SECTION_\nFergus i landflyktighet\n_START_PARAGRAPH_\nConchobars p\xc3\xa5tenkte brud Deirdre r\xc3\xb8mte med den unge og kjekke krigeren Naoise og hans to br\xc3\xb8dre. Etter en tid ble de sporet opp p\xc3\xa5 en \xc3\xb8y utenfor Skottland. Conchobar annonserte at han hadde tilgitt dem og sendte Fergus, Cormac, Dubthach D\xc3\xb3eltenga, og Fergus' s\xc3\xb8nn F\xc3\xadachu for \xc3\xa5 fortelle dem at de trygt kunne reise hjem. Naoise og hans to br\xc3\xb8dre sverget p\xc3\xa5 at de ikke ville ta seg noe f\xc3\xb8de f\xc3\xb8r de igjen kunne spise sammen med Conchobar ved Emain Macha._NEWLINE_Conchobar hadde imidlertid gitt ordre til mennene i Ulster om \xc3\xa5 invitere Fergus, Cormac og Dubthach p\xc3\xa5 gjestebud, noe de av h\xc3\xb8flighet ikke kunne avsl\xc3\xa5. Fergus ble s\xc3\xa5ledes adskilt fra f\xc3\xb8lget og det var kun F\xc3\xadachu igjen til \xc3\xa5 eskortere r\xc3\xb8mlingene trygt hjem. Da de kom fram ble F\xc3\xadachu, Naoise og de to br\xc3\xb8drene myrdet av \xc3\x89ogan mac Durthacht, en tidligere fiende av Conchobar som nylig hadde inng\xc3\xa5tt fred med ham. Etter at Fergus fikk h\xc3\xb8re om dette sviket dro han sammen med Cormac og Dubthach og brente ned Emain Macha, og dro deretter til Connacht sammen med 3000 mann som fulgte dem. De gikk i tjeneste hos kong Ailill mac M\xc3\xa1ta og dronning Medb. Conchobar tvang med makt Deirdre som siden begikk selvmord etter at han hadde tilbudt henne til \xc3\x89ogan, Naoises morder.\n_START_SECTION_\nT\xc3\xa1in B\xc3\xb3 Flidhais\n_START_PARAGRAPH_\nFlidais, hustruen av Ailill Finn (ikke til \xc3\xa5 forveksles med Ailill mac M\xc3\xa1ta), en sm\xc3\xa5konge i distriktet Erris i Connacht, ble avstandsforelsket i Fergus. I fortellingen T\xc3\xa1in B\xc3\xb3 Flidhais ble det fortalt at Fergus og Dubthach bes\xc3\xb8kte Ailill Finn, og der sa de at de var blitt uvenner med Ailill mac M\xc3\xa1ta og Medb, og provoserte ham til kamp. Imidlertid var han vanskelig \xc3\xa5 beseire, overvant Dubthach i tvekamp og holdt borgen sin mot beleiring. Fergus var kun i stand til \xc3\xa5 beseire ham da Ailill mac M\xc3\xa1ta kom med h\xc3\xa6ren fra Connacht. Etter dette giftet Fergus seg med Flidais. Det er sagt at om Fergus ikke hadde Flidais ville det ta syv kvinner for \xc3\xa5 tilfredsstille ham. Fergus ble ogs\xc3\xa5 elskeren til Medb, og det er sagt om henne at hun trengte tretti menn for \xc3\xa5 tilfredsstille seg om hun ikke hadde Fergus.\n_START_SECTION_\nT\xc3\xa1in B\xc3\xb3 C\xc3\xbaalnge\n_START_PARAGRAPH_\nDa Ailill og Medb samlet sammen en stor h\xc3\xa6r og satte i gang T\xc3\xa1in B\xc3\xb3 C\xc3\xbaailnge (Kr\xc3\xb8ttertyveriet i Cooley) for \xc3\xa5 stjele Ulsters avlsokse, Donn C\xc3\xbaailnge, ble Fergus valgt til lede h\xc3\xa6ren da han kjente omr\xc3\xa5det fra f\xc3\xb8r. Han ledet h\xc3\xa6ren i en omveg i h\xc3\xa5p om \xc3\xa5 gi mennene i Ulster tid til \xc3\xa5 samle en h\xc3\xa6r, men de var forhindret p\xc3\xa5 grunn av en forbannelse. Fergus sendte da beskjed til unge C\xc3\xbachulainn som alene forsvarte landet._NEWLINE_H\xc3\xa6ren fra Connacht ble delt og hvor Ailill ledet den ene halvparten, og Medb og Fergus den andre halvparten. Ailill ble mistenksom og sendte to vognkusker for \xc3\xa5 spionere p\xc3\xa5 dem. De kom over Medb og Fergus mens de hygget seg med hverandre, og uten at de merket noe stjal vognkuskene sverdet til Fergus. Ailill holdt det skjult som bevis. Fergus lagde seg et juksesverd av tre for \xc3\xa5 skjule hva han hadde mistet. C\xc3\xbachulainn bremset h\xc3\xa6rens framferd med en rekke tvekamper. Fergus ble ogs\xc3\xa5 sendt for \xc3\xa5 m\xc3\xb8te ham, men hverken fosterfar som fosters\xc3\xb8nn ville m\xc3\xb8te hverandre til kamp. C\xc3\xbachulainn gikk med p\xc3\xa5 \xc3\xa5 overgi seg ved denne anledningen p\xc3\xa5 det vilk\xc3\xa5r at Fergus gjorde det neste gang._NEWLINE_Til sist klarte mennene fra Ulster \xc3\xa5 rive seg l\xc3\xb8s fra forbannelsen og slaget kom i gang. Ailill ga Fergus sverdet tilbake og han m\xc3\xb8tte Conchobar p\xc3\xa5 slagmarken. Han tvang ham ned til han ba om n\xc3\xa5de, men ble forhindret til \xc3\xa5 drepe ham av Cormac. Han overf\xc3\xb8rte sitt raseri til \xc3\xa5 kappe av toppene p\xc3\xa5 tre \xc3\xa5ser med sverdet sitt. C\xc3\xbachulainn, som hadde fulgt slagets gang p\xc3\xa5 avstand, og gjenvant krefter p\xc3\xa5 grunn av sine s\xc3\xa5r, gikk inn i kampen og utfordret Fergus. Fergus \xc3\xa6ret l\xc3\xb8ftet og ga seg. Han trakk sine folk fra kampen. Medbs andre allierte s\xc3\xa5 at han trakk seg ut. De fikk panikk og l\xc3\xb8p vekk fra kampen. Connachts h\xc3\xa6r ble spredt og bittert sa Fergus: \xc2\xabDet er vanlig for en saueflokk som er ledet av en hoppe \xc3\xa5 forville seg og bli drept.\xc2\xbb\n_START_SECTION_\nForfall og d\xc3\xb8d\n_START_PARAGRAPH_\nEtter at Conchobar var d\xc3\xb8d foreslo en del av mennene i Ulster \xc3\xa5 invitere Fergus om \xc3\xa5 komme tilbake som deres konge, men til sist valgte de \xc3\xa5 utnevne Cormac, Conchobars s\xc3\xb8nn og Fergus' fosters\xc3\xb8nn som ogs\xc3\xa5 var i landflyktighet i Connacht. Cormac lovte \xc3\xa5 holde fred med Ailill og Medb, og dro til Ulster. Fergus ble v\xc3\xa6rende i Cruachan. P\xc3\xa5 sin reise oppdaget Cormac en bande fra Connacht som herjet i Ulster. Cormac angrep dem og beseiret dem. Dette fikk Medb h\xc3\xb8re og hun sendte h\xc3\xa6ren etter ham mens hun holdt Fergus opptatt. Til sist fikk han h\xc3\xb8re om hva som var p\xc3\xa5 gang og satte avsted i sin hestevogn, men han kom for sent. Cormac var allerede d\xc3\xb8d._NEWLINE_En dag etter at Fergus hadde v\xc3\xa6rt i landflyktighet i fjorten \xc3\xa5r s\xc3\xa5 Ailill ham sv\xc3\xb8mme i en innsj\xc3\xb8 sammen med Medb, og han ble overveldet av sjalusi. Han fortalte sin bror Lugaid Dalleces, som var blind, at d\xc3\xa5dyr lekte i vannet, og overtalte ham til \xc3\xa5 kaste et spyd etter dem. Dette gjorde Lugaid Dalleces og spydet traff Fergus i brystet. Han klatret ut av vannet og kastet spydet tilbake, traff Ailills jakthund f\xc3\xb8r han selv d\xc3\xb8de. Hans siste ord er relatert til at han hadde drept \xc3\x89ogan mac Durthacht, men denne fortellingen har g\xc3\xa5tt tapt.\n_START_SECTION_\nAndre legender\n_START_PARAGRAPH_\nDet er fortalt at p\xc3\xa5 500-tallet skal dikteren Sench\xc3\xa1n Torp\xc3\xa9ist ha samlet poeter fra hele Irland for \xc3\xa5 h\xc3\xb8re om noen av dem kjente til fortellingen om T\xc3\xa1in B\xc3\xb3 C\xc3\xbaailnge, men de alle kjente bare til deler av den. Hans s\xc3\xb8nn Muirgen kom til Fergus' grav og resiterte et dikt, og Fergus' \xc3\xa5nd kom for ham og fortalte om hendelsene til T\xc3\xa1in slik som de hadde skjedd._NEWLINE_Ciarraigene, et irsk folk fra tidlig middelalder som ga sitt navn til grevskapet Kerry. Dette folket sporer sine forfedre tilbake til Ciar, en s\xc3\xb8nn av Fergus og Medb. Masraigene, en stamme som var bosatt i Magh Sl\xc3\xa9cht i grevskapet Cavan nedstammet fra Fergus i henhold til manuskriptet Corpus Genealogiarum Hiberniae (1 16r A44, 279). En annen legendarisk konge fra Ulster, Fergus mac L\xc3\xa9ti, er sett p\xc3\xa5 som en dobbeltgjenger av Fergus mac R\xc3\xb3ich: begge d\xc3\xb8r i vann, og begge er knyttet til sverdet Caladbolg. En annen legendarisk Fergus er Fergus Foga av Corcu \xc3\x93chae i Munster. Han er blitt identifisert med Fergus mac R\xc3\xb3ich av T. F. O'Rahilly."